
1. Indledning
Denne opgave vil give læseren et indblik i Leif Panduros bog ”De Uanstændige”. Den vil analysere bogens personer, deres værdier og indbyrdes forhold. Bogen tolkes ud fra et psykoanalytisk og litteraturhistorisk perspektiv. Opgaven gør også rede for bogens placering i tidsånden.
Romanen ”De Uanstændige” af Leif Panduro udkom første gang i 1960. Den er kronologisk opbygget og historien er baseret på fiktion. Der fortælles i 3. Person, men man følger dog hovedsageligt hovedpersonen Thomas og den alvidende fortæller belyser Thomas’ indre konflikt.
”De Uanstændige” fanger teenagedanskerens inderste - for nogen ukendte - følelser og spidder danskerne lige i hjertet. Den åbner hoved- og bipersonerne og blotter deres inderste, som de enten dyrker eller fortrænger, til både forargelse, forbløffelse og overraskelse for læseren. Alt det man ikke selv kan eller vil se, smækker Leif Panduro op, som på en plakatsøjle.
2. Analyse og Fortolkning
2.1 Familien Simonsen
Familien Simonsen er en almindelig borgerlig familie der bor i sin villa, som de købte i Charlottenlund år 1939, efter faderens forfremmelse. Familiens overhoved faderen, som hovedpersonen Thomas beskriver som klippevægsansigtet, står meget stærkt i sine værdier og udtrykker utvivlsomt overfor Thomas hvordan verden i virkeligheden er skruet sammen ved hjælp af sine små og ifølge ham, sandfærdige ordsprog:
”Hans evigt citerede sentenser, som var så sikre holdepunkter i en uoverskuelig tilværelse (…) Man må yde, før man kan nyde: Så før man høster: Lyde før man kan byde.”
(Panduro s. 74 l. 40 - s. 75 l. 4)
Kaldenavnet klippevægsansigtet kommer af at Thomas mener, at en af de fire præsidenter der blev hugget ud i Pennsylvanias klippevægge, ligner hans far. Som lille nærer han en ærefrygt til sin far, for hans autoritet og hans perfektion.

Moderen derimod baserer sin tilværelse på forebyggelse og bekymring for fremtiden med al dens ulykke. Hvis der er det mindste tegn på svaghed i Thomas’ immunforsvar tilkalder hun straks lægen, der mest af alt har status som en alvidende præst fra det 19. århundrede. At opretholde sundhed og helse i familien er hendes hovedmål, udover at servere mad og gøre rent.
Generelt beskrives Thomas’ forældre ikke meget, men alligevel har faderen i form af klippevægsansigtet stor indflydelse på ham, ved at han hele tiden eksisterer i hans samvittighed og minder ham om familiens værdi sæt, i de situationer hvor Thomas’ dømmekraft svigter. Man får ikke indtrykket af et far/søn forhold, men nærmere et forhold hvor der eksisterer en total, ufølsom autoritet som ingen kender personligt, og en underordnet, som ikke stiller spørgsmål. Familien virker ikke intim og der eksisterer ikke tegn på tillid, eller fortrolighed familiemedlemmerne imellem. Familien virker på sin vis uorganisk i sit interne forhold.
2.2 Familien Tamms
Familien Tamms bor i den snavset-hvide villa ved siden af familien Simonsen og de forsørger sig ved at eje aktiemajoriteten i en procelænsfabrik, dog uden at interfere med fabrikkens ledelse. De har ingen  borgerlige idealer at leve op til, og opfører sig derefter. Drifterne og lysterne får frit spil i familien, hvilket giver innovation, kreativitet og udfordring, men mest af alt forarger, og forbløffer det familien Simonsen. Deres adfærd virker dragende og lokkende for Thomas og de censurerer ikke dem selv det mindste, selvom de er mere end klar over Thomas’ normer, der strider mod deres.

Edith er en smuk kvinde på 40 år, der er gift med den smukke og uduelige opfinder Conrad, og mor til børnene Mickael og Gudrun, som bliver kaldt Mick og Topsy. Hun bruger dagen på at pynte sig med neglelak, hårplejning og nøgen solbad til både forskrækkelse og fortryllelse for Thomas, der en dag spadserer uvidende ud på terrassen:

”Hun plejede at tage solbad splitternøgen på terrassen. Første gang Thomas uforvarende busede derud, kom han med tusinde undskyldninger samtidig med, at han fortryllet stirrede på hendes store runde bryster og det mørke skød.

· Hvad i alverden er det, du snakker om? sagde hun undrende.

· Jeg mener øh…

· Den stakkels dreng er lidt forstyrret, sagde hun til Topsy og lukkede øjnene.”
(Panduro s. 10 l. 1 - 9)
Edith har også en elsker; Frederik, som i øvrigt også bor i huset, hvilket til Thomas’ forundring ikke provokerer nogen af familiemedlemmerne, end ikke Conrad. Frederik drikker sorgen over en afdød kæreste væk, hvilket bestemt ikke falder i god jord hos Thomas og klippevægsansigtet.

Conrad fungerer ikke som overhoved eller autoritet, i modsætning til klippevægsansigtet, i stedet tøffer han rundt og opfinder alverdens uduelige redskaber, hvorefter han vender tilbage til sit laboratorie og forsøger at forbedre sin opfindelse, eller smider den ud for derefter at begynde på en ny. Alle familiemedlemmerne er mere eller mindre overladt til dem selv, hver især har de deres interesser og aktiviteter. Individet har meget plads og dermed bliver familien adskilt i den store villa, afstanden er større end hos familien Simonsen, men alligevel kan man fornemme en åbenhed og en intimitet i familiens forhold. Der er plads til at tale om følelser og tanker, da intet er forkert eller underligt. Familien Tamms er individuelle, men med et organisk tillidsbaseret forhold til hinanden.
2.3 De unge
Thomas er en tænksom dreng. Med en observerende vinkel til familien Tamms, lokkes han nysgerrigt ind i deres verden, dog med klippevægsansigtets normer som konstant begrænsende. Han har aldrig før mødt en lignende intimitet, som hos familien Tamms, men alligevel frygter han for klippevægsansigtets reaktion og han frygter for hans indprintede normers eksistens:

”Efterhånden som han lærte familien at kende, blev han på een gang fascineret og frastødt af den. (…) Desuden var han uforvarende dumpet ned i bekendtskabet. Han gik ud fra, at hans norm, det vil sige klippevægsansigtets var den givne.”


(Panduro s. 10 l. 12 - 22)

”Det  måtte være forkert. Mick og Topsy måtte være forkerte. Skulle være det. Ellers ville alting gå under”
(Panduro s. 41 l. 21 - 22)

Lidt efter lidt vænder han sig til familien Tamms’ alternative hverdag og han bliver hurtigt forelsket i tvillingerne Mick og Topsy. Mick og Topsy er familien Tamms’ efternølere, de lever livet til fulde, uden begrænsninger, løftede pegefingre eller manglende ressourcer. Deres hverdag består i at udforske livets yderste afkroge og grænser, de slår hjernen og fornuften fra og skruer op for impulsiviteten, innovationen og intimiteten. De er den absolutte modsætning til klippevægsansigtet. Afstanden til deres forældre, samt manglen på autoritet i huset, driver tvillingerne endnu tættere sammen og samler dem til én enhed. De ler sammen og tænker sammen og har sågar sex sammen:
”- Engang, sagde Mick blidt, engang brasede han ind på Topsys værelse uden at banke på …
- Og hvad så?

- Så lå vi i sengen …
- Hvad lavede I der?

- Hvorfor spørger du, mand? Du ved jo godt, hvad vi lavede …

(…)

- Det … det er jo også ulovligt, sagde Thomas

Mick lo sin hæse overgivne latter.”


(Panduro s. 177 l. 25 - s. 178 l. 9)
Deres forhold til gængse normer er så fjernt og deres forhold til hinanden er så tæt, at det virker næsten uundgåeligt at de udforsker den seksuelle del af livet med hinanden, på trods af at de er søskende. Thomas længes efter selv at have tvillingernes evne, til at handle impulsivt og lade sig styre af indre drifter, han tiltrækkes af sin modsætning. På trods af det, bliver tvillingerne ikke tiltrukket af ham som deres modsætning, i stedet forsøger de blot at pirre ham med deres interne kommunikation og intimitet. Thomas forelsker sig i Topsy og kaster tanken om Mick fra sig, som han i sin forvirring til tider føler sig fysisk tiltrukket af. Der opstår dog hurtigt en problemstilling, da Thomas ikke vil dele Topsy med Mick, selvom han i virkeligheden ikke har andet valg, eftersom Mick og Topsy fungerer som en enhed. Han kan ikke vælge den ene fra, selvom klippevægsansigtets normer i hans baghoved, understreger monogamiets vigtighed.

Edvard, Conrads bror, som tvillingerne kalder Politikeren, ser sig selv som familien Tamms’ forbillede. Han har mange lighedspunkter med klippevægsansigtet, ved sit borgerlige, normprægede og politisk korrekte perspektiv på verden og familien Tamms, som han modvilligt er en del af. Han ser ned på familien Tamms, eftersom de ikke gebærder sig som en anstændig familie. Han er dog ikke selv noget man normalt ville anse som et forbillede, da han har været gift 3 gange. Hans politiske position har givet ham en økonomisk velstand, hvilket man dog først får indsigt i, da han skjuler Thomas, Mick og resten af frihedskæmperne ved krigens afslutning, hvilket er det første og eneste eksempel på en positiv respons overfor de unge mennesker. 
3. Krigen

Efter et stykke tid sammen med Topsy og Mick, i deres livsstil, går det op for Thomas at klippevægsansigtet ikke er kilden til sandheden. Verden kan ses, tolkes og formes ud fra andre perspektiver end klippevægsansigtets og han må se at finde sit eget perspektiv. Han skal til at forme sin verden efter sit eget hoved. Han skal møde sin inderste frygt og lade klippevægsansigtet smuldre.

Da 2. Verdenskrig bryder ud, melder han sig som frihedskæmper sammen med Mick. Edith og Topsy flytter til Sverige, mens Conrad bliver i den snavset-hvide villa, der senere sprænges i luften af nazisterne, fordi den blev brugt som våbenlager. Thomas’ horisont udvides og hans fokus flytter sig fra hans ”villavejssmåproblemer” til at skulle redde landet fra totalt nazi-styre. Som medlem af en gruppe frihedskæmpere, bliver individet penslet ud mens gruppen bliver en enhed, der i takt og rytme kæmper for det der er værd at kæmpe for. Krigen bliver for Thomas et symbol på hans indre og en vanskelig udvikling fra ung til voksen. Han skal finde sine holdninger og gøre dem til værdier. 
En dag da Thomas sidder ved bordet i spisestuen, bliver han opslugt af følelsen af ikke at være alene, han er en af millioner af unge europæiske mænd der gør oprør mod nazismens totalitære styre. Han starter et oprør hjemme, blot ved at nægte at spise gulerødder. Efter en mandesnak med klippevægsansigtet, indser Thomas at oprøret er nyttesløst, han kan ikke bære at se klippevægsansigtet smuldre. Det er en for stor del af ham. Klippevægsansigtet må ikke blotte sig, det ville være et tegn på svaghed og svagheder er der ikke plads til i familien Simonsen. Thomas og klippevægsansigtet finder sammen en fornuftig forklaring på episoden:
”(…) han ville under alle omstændigheder undgå, at hans far blottede sig. Det ville være katastrofalt for dem begge to.

En tid var der stilhed.

Langsomt dukkede klippevægsansigtet frem igen. Som en kyst i tåge.

De kom til en forståelse, som ikke var et nederlag.

- Du kan måske ikke tåle gulerødder …”
(Panduro s. 74 l.26 - 34)
Episoden der skete inde i herreværelset, bliver uden diskussion der og hverdagen fortsætter som før, lige med undtagelse at lægen tilkalds pga. Thomas’ overfølsomhed for gulerødder.

Krigen toner hen og et af de sidste slag kæmpes på Jagtvej. Thomas stiger ud af lastbilen som den sidste, men hans gevær glider ud af hans hænder og rammer kanten af laddet, hvorefter det affyrer et skud der rammer Mick midt i panden. Ingen lægger videre mærke til det og Thomas fortrænger situationen mere og mere, hver gang nogen spørger til hvad der skete. Thomas får en vis skyldfølelse, da han ikke føler større sorg over Micks død fordi han nu er frigjort konflikten over ikke at kunne have Topsy for sig selv. Det gør at Thomas fortrænger episoden og ikke vil fortælle om den. Han føler en vis lettelse efter Micks død, også fordi han kan vinke farvel til frygten for det anderledes og nu læne sig op ad hans oprindelige normer.
4. Psykoanalyse
Hvis man skal gå ud fra Sigmund Freuds psykoanalytiske teorier, er Thomas Jeget, klippevægsansigtet Overjeget og Mick og Topsy Id’et. Freud hævdede at konflikten mellem Id’et og Overjeget, eksisterede i alle mennesker (Jeget) og han fokuserede hermed mest på de seksuelle drifter, hvilket også er fokus i ”De Uanstændige”.
Thomas er det pressede Jeg, der konstant påvirkes af Overjeget, Id’et og omverdenen.
Mick og Topsy er symbol på driftsimpulserne altså Id’et der konstant frister og lokker Thomas.
Klippevægsansigtet er symbol på samvittigheden altså Overjeget, der minder Thomas om hans oprindelige normer og værdier.

Idet Thomas er sammen med Mick og Topsy, mærker og genkender han lysten til at leve efter drifterne. Han splittes mellem Id’et og Overjeget.
I episoden hvor klippevægsansigtet opdager Thomas og Topsy på stranden, kan man se et perfekt eksempel på Konflikten mellem Id’et og Overjeget der rumsterer i Jeget.

”Hun lo og spændte ben for ham, og da han faldt, satte hun sig triumferende over hans mave.

Han kiggede på hendes mave, hendes runde, dirrende bryster, og hans blik gled op til hendes varme ansigt med de spillende sorte øjne.

Og oppe bag hende, oppe på skrænten, stod hans far med klippevægsansigtet og stirrede på dem.”

(Panduro s. 66 l. 24 - 30)

Topsy vækker drifterne i Thomas, der genkender dem og accepterer dem for et øjeblik, indtil klippevægsansigtet dukker op og minder ham om det hvad der er rigtig og forkert. Thomas prøver forgæves at forklare sig og retfærdiggøre sine handlinger, men det bliver ikke til andet end rømmen i klippevægsansigtets skygge.
5. Litteraturhistorisk perspektiv

Leif Panduro blev født i 1923 og han havde en hård barndom, hans forældre blev skilt da han blev født og igennem hans barndom blev han kastet rundt mellem hjem og autoriteter. Han opnåede meget høj status i oprørstiden (1960-1970) hvor han blev hyldet for sine skarpe iagttagelser af den enkelte teenagedanskers følelser. I 1977 døde han af hjertelammelse, til stor sorg for Danmark.
”Rend mig i traditionerne” af Leif Panduro og ”Den kroniske uskyld” udkom i 1958, som starten på en litteraturhistorisk bølge af ungdomsromaner, med henblik på fasen mellem barn og voksen og dens komplikationer. Splittelsen mellem drift og norm var hovedtemaet, lige så vel som i ”De uanstændige” der udkom i 1960, også af Leif Panduro. I 1961 kom opfølgeren ”Øgledage”.

6. Indplacering i tidsånden
”De uanstændige” ramte tidsånden perfekt. 50’erne startede et mindre oprør og udtrykkene ”teenager” og ”ungdom” opstod ud af anderumper, rock and roll og læderjakker. Anmeldelerne kastede sig over den og stemplede den som en fiasko og ud fra et sprogligt synspunkt, som en katastrofe. Alligevel gav dens provokation og innovation bogen et sådant omdømme at den i slutningen af 60’erne, i forbindelse med 68’er generationen, blev hyldet som et mesterværk. Som fuglen Fønix rejste den sig fra sin aske. Unge mennesker kunne relatere til bogen og den blev et af litteraturens symboler på Danmarks 68’er oprør.
7. Konklusion
Thomas’ indre konflikt der påvirkes af klippevægsansigtet og tvillingerne, starter helt fra begyndelsen af bogen. Han vakler fra at fascineres af drifternes impulsive spil og til at frygte klippevægsansigtets truede eksistens. Som et lille barn klamrer han sig til klippevægsansigtet, til tider kæmper han for at holde det på plads og da det er en så stor del af hans liv, kan han umuligt slippe det helt, uden at det smuldrer. Han kan ikke løsrive sig normernes tryghed, både fordi der ikke er nogen reel fremtid i at give drifterne frit spil, men også fordi han er vokset op med normernes dominans igennem hele sit liv.

Micks død er lig med drifternes død, da drifterne i sig selv ikke har en fremtid, og da Thomas vender hjem fra krigen og ser den snavset-hvide villa ligge hen i ruiner, er han sikker på at den rigtige vej er at vælge klippevægsansigtets vej. Den han hele tiden har fulgt og som han altid vil følge.

